Turussa palataan reilun viikon kuluttua hetkeksi keskiaikaisiin tunnelmiin, kun kaupunkitapahtuma Keskiajan Turku järjestetään 30.6.–3.7.2016.

Perinteikästä tapahtumaa vietetään kaupungin tärkeimmissä keskiaikaisissa kohteissa, ja se kokoaa yhteen historian harrastajat, käsityöläiset ja keskiajan asiantuntijat.

Keskiaikaiset markkinat järjestettiin Turussa ensimmäistä kertaa 20 vuotta sitten, ja nykyään Keskiajan Turku koostuu viidestä eri tapahtumasta.

Keskiaikaisilla markkinoilla Vanhalla Suurtorilla eletään vuotta 1509, ja luvassa on neljä päivää keskiaikaa historiallisen Turun sydämessä. Monenlaisten huvitusten lisäksi tapahtuma tarjoaa aiempaa runsaammin asiaohjelmaa suomeksi ja ruotsiksi.

Myös Turun tuomiokirkko kuljettaa kävijöitään keskiaikaisiin tunnelmiin tapahtuman aikana. Maria Eerikintytär tutustuttaa katedraalin keskiaikaan opastuskierroksilla, ja tämän vuoden uutuus ovat kierrokset lapsiperheille. Tuomiokirkkomuseo puolestaan kertoo keskiajasta alttariesineistön ja puuveistosten avulla.

Jatkuu mainoksen jälkeen Mainos päättyy

Vauhdin hurmaa voi kokea Rohan Tallien hevosturnajaisissa Tuomiokirkkotorilla. Tallien kymmenvuotisjuhlaesitys näyttää, kuinka ritarit mittelivät sotataitojensa paremmuudesta.

Menneiden aikojen Turkuun voi tutustua myös Aboa Vetus & Ars Nova -museossa. Maanalaisen rauniokorttelin vuosisatojen takaiset kivitalojen rakenteet ja sadat esineet kertovat Suomen vanhimman kaupungin historiasta, johon voi tutustua keskiaikaisia kujia kävellen ja talojen raunioita katsellen.

Lauantaina 2.7. puolestaan vietetään Turun linnan keskiaikapäivää, jonka aikana musikantit taikovat soittimistaan keskiajan sävelmiä, naisväki tekee askareitaan ja linnan varusväki ottaa toisistaan mittaa. Ohjelmaa on lapsillekin, sillä he voivat osallistua hiekkalinnan tekoon, sovittaa haarniskoita ja hovineidon pukuja tai kisata turnajaisissa linnan puistossa.

Tapahtuman tiedotteessa toivotaan, että yleisö jakaisi keskiaikaisia kokemuksiaan ja muistojaan tapahtumasta sosiaalisessa mediassa hashtagilla #keskiajanturku.